Þingræður haldnar á Alþingi Íslendinga

Háttvirtu alþingismenn. Þá er komið að lokum síðasta fundar Alþingis fyrir jólahlé. Ég vil við þetta tækifæri láta í ljós ánægju með að okkur hefur tekist að standa að mestu leyti við starfsáætlun Alþingis á þessu haustþingi. Ég er ekki síst þakklát fyrir sérstaka lipurð og gott samstarf sem verið hefur með formönnum þingflokka um skipulag þingstarfanna, einkum nú á síðustu dögum haustþingsins. Fyrir það vil ég þakka þeim alveg sérstaklega. Á síðustu vikum hef ég ásamt fulltrúum þingflokkanna unnið að því að ná samkomulagi um breytingar á þingsköpum sem miða að því að styrkja eftirlitshlutverk þingsins og draga skýrari línur milli Alþingis og framkvæmdarvaldsins. Liður í því eru tillögur um bætta nefndaskipan þingsins, að sett verði skýr ákvæði um rétt þingmanna til að fá upplýsingar frá framkvæmdarvaldinu og um leið kveðið á um upplýsingaskyldu ráðherra og stjórnsýslu þeirra. Ég hef góðar vonir um að ná megi samstöðu allra þingflokka um flutning frumvarpsins við upphaf þings eftir jólahlé. Samstaðan sem mér virðist vera að skapast milli stjórnar og stjórnarandstöðu í þessu máli tel ég að undirstriki þann almenna vilja þingmanna að styrkja beri Alþingi eins og heitið var með samþykkt Alþingis í septemberlok. Þetta frumvarp ásamt frumvarpi um rannsóknarnefndir sem fram er komið og er til umfjöllunar í allsherjarnefnd eru tvö stór skref í átt til umbóta á starfi Alþingis sem við höfum heitið að vinna að og margir kalla eftir. Ég vil að lokum færa þingmönnum öllum, svo og starfsfólki Alþingis, þakkir fyrir gott samstarf á haustþinginu og óska öllum gleðilegrar og friðsællar jólahátíðar og þakka samstarfið á því ári sem nú er brátt á enda. Þeim sem eiga um langan veg heim að fara óska ég góðrar heimferðar og heimkomu og bið þess að við megum öll hittast heil á nýju ári. Landsmönnum öllum sendi ég mínar bestu jóla- og nýársóskir.

Frú forseti. Ég vil fyrir hönd okkar alþingismanna flytja forseta og öðrum varaforsetum bestu þakkir fyrir samstarfið á haustþinginu og hlý orð í okkar garð. Ekki síst vil ég þakka forseta fyrir samstarfið við okkur þingflokksformenn. Þrátt fyrir að tekist hafi verið á um þinghaldið á þessum fundum hefur andrúmsloftið verið vinsamlegt. Við lifum á tímum umbreytinga og átaka. Við erum ekki öll sammála um hvert skal halda, hvernig best sé að byggja upp að nýju. Sá ágreiningur má aldrei bitna á þjóðinni. Það er skylda okkar þingmanna að endurvekja traust á Alþingi. Ég vil minna á orð Ghandis sem sagði að við yrðum að vera breytingin sem við vildum sjá. Við verðum að sýna að við höfum kjark til að fylgja hjartanu í störfum okkar og hafa réttlætið ætíð að leiðarljósi. Að lokum vil ég færa forseta og fjölskyldu hans bestu kveðjur fyrir hönd okkar alþingismanna og starfsfólki Alþingis þakka ég einnig góð störf, lipurð og fúslega veitta aðstoð. Bið ég þingmenn að taka undir góðar kveðjur til forseta Alþingis og fjölskyldu hans og þakkir til starfsfólks Alþingis með því að rísa úr sætum. - 
            

Ég vil þakka hv. 10. þm. Suðurkjördæmis, Margréti Tryggvadóttur, fyrir hlý orð og góðar óskir í minn garð og fjölskyldu minnar og hv. þingmönnum fyrir að taka undir þau orð með því að rísa úr sætum. Ég endurtek þakkir mínar og óskir til hv. þingmanna og alls starfsfólks Alþingis.

„Forseti Íslands gerir kunnugt: Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 139. löggjafarþings, frá 17. desember 2010 eða síðar, ef nauðsyn krefur, til 17. janúar 2011. Gjört á Bessastöðum, 15. desember 2010. Ólafur Ragnar Grímsson. Jóhanna Sigurðardóttir. Forsetabréf um frestun á fundum Alþingis.“ Samkvæmt þessu umboði og með vísan til samþykkis Alþingis lýsi ég hér með yfir því að fundum Alþingis, 139. löggjafarþings, er frestað. Leyfi ég mér að þakka hv. alþingismönnum og starfsmönnum þingsins fyrir krefjandi störf í þágu lands og þjóðar á árinu sem er að líða um leið og ég óska þeim, svo og landsmönnum öllum, farsældar á nýju ári.